ખાનગી, સરકારી કે અર્ધસરકારી નોકરી કે પોતાના ધંધા – વ્યવસાયમાંથી નિવૃત્ત થઈને લોકો જાત-ભાતની પ્રવૃત્તિમાં મન પરોવતા હોય છે. કોઈને નવું કામ શોધવાની ફરજ પડતી હોય છે તો કોઈ સમાજસેવાથી લઈને પોતાનો પાળેલો શોખ પોષવાના કામમાં પ્રવૃત્ત થાય. મારા પપ્પા – પ્રફુલભાઈ મોદીએ પણ આવો એક શોખ પાળ્યો હતો. અજાણી વ્યક્તિને ઘર સુધી આમંત્રણ આપવાનો. ઓ.કે. પણ એ અજાણી વ્યક્તિને આમંત્રણ આપે કેવી રીતે? તેને ઘર સુધી બોલાવે કઈ રીતે? આવો સવાલ જો આપને થતો હોય તો એનો સિમ્પલ જવાબ છે – સવારનું છાપું. ચા પીતા જવાનું અને છાપું વાંચતા-વાંચતા ચોક્કસ જાહેરાતો પર લાલ સ્કેચ પેનથી માર્કિંગ કરતા જવાનું. એ જાહેરાતો મર્સિડીઝથી લઈને મેટ્રેસીસ વેચવા સુધીની હોય. તેમાં એના સેલ્સમેનના મોબાઇલ નંબર છાપેલા હોય. બસ એ મોબાઇલ નંબર ડાયલ કરવાના એટલે અજાણી વ્યક્તિ સાથે સંપર્ક થઈ જાય.